Gandia i la UPV impulsen un pavelló esportiu universitari que reactivarà el Grau
30 juny 2021

## Gandia i la UPV impulsen un pavelló esportiu universitari que reactivarà el Grau30 juny 2021Última actualització: 01 juliol 2021

![](../gestion/img/dc40634968015c68544bfa3d6706b0264f46b8b608ea9cb7700a0d6264fdda5f.jpg)  
  

El Grau de Gandia albergarà un pavelló esportiu universitari, al costat del Campus de la UPV. Un projecte en comú entre l’Ajuntament i la UPV que tindrà usos compartits per la comunitat educativa i per la ciutadania. Una infraestructura multiusos, que serà un espai d’idees i innovació. Així ho han anunciat este matí l’alcaldessa de Gandia, Diana Morant, i el r**ector de la Universitat Politècnica de València, José Esteban Capilla Romá**, amb motiu de la seua primera visita institucional aquest migdia a la ciutat des que prenguera possessió del càrrec la setmana passada. A l’Ajuntament ha estat rebut per **l’alcaldessa de Gandia**, qui ha estat acompanyada per les regidores de Polítiques Educatives i Esports, Carmen Fuster i Lydia Morant, respectivament, a més dels portaveus dels grups municipals. I junt a Capilla, el Vicerector de Planificació, Oferta Acadèmica i Transformació Digital, José Pedro García Sabater,  el Vicerector d’Internacionalització i Comunicació, José Fco. Montserrat Del Rio, el Director del Campus de Gandia de la UPV, Jesús Alba i el profesor de la UPV, José Santatecla. El nou rector ha signat al llibre d’Honor de la Ciutat.

      Poc després, davant els mitjans de comunicació, Morant i Capilla, han anunciat una de les actuacions més importants de la legislatura pel que fa a infraestructures i que inicia una nova etapa: _“la construcció d’un pavelló esportiu i universitari al Grau que ve a cobrir la necessitat conjunta de les dues institucions. D’una banda, la UPV, en el seu afany sempre de créixer i de millorar els espais del que fan ús els seus estudiants, tenia en ment la construcció d’un espai esportiu; i d’altra, Gandia tenia previst el creixement d’instal·lacions esportives donada la necessitat de fomentar l’esport i la vida saludable i el gran nombre de clubs i esportistes, molts dels quals competeixen al més alt nivell”._

L’Alcaldessa ha assegurat que el nou pavelló tindrà un caràcter multi-usos, _“perquè serà un espai d’oportunitat turístiques, ja que podrà acollir esdeveniments internacionals. Reunirà les condicions competitives adequades. I serà una locomotora turística si s’aconsegueix que tinga una compatibilitat d'usos per a acollir altres activitats”._ També serà un espai de transferència de coneixements, ja que les instal·lacions acolliran dependències per a la investigació i recerca.

A més la infraestructura s’emmarca dins de diferents Objectius de Desenvolupament Sostenible (ODS) de la ONU: Garantir una vida saludable i promoure el benestar per a totes i tots de totes les edats; una educació de qualitat inclusiva i equitativa, i promoure les oportunitats d’aprenentatge permanent per a tots i totes; assegurar l’accés a energies assequibles, fiables, sostenibles i modernes per a totes i tots; fomentar el creixement econòmic sostenible i inclusiu, l’ocupació i el treball decent per a totes i tots; desenvolupar infraestructures resilients i fomentar la innovació; aconseguir que les ciutats siguen inclusives, segures, resilients i sostenibles... i que les institucions siguen eficaces, responsables i inclusives.

        Finalment, l’Alcaldessa ha destacat _“el treball que s’ha fet des de l’àrea d’Esports i des de Medi Ambient, ja que serà un pavelló respectuós amb la natura, sostenible, amb la utilització d’energies renovables.... I la tasca de la UPV, els dos equips, l’anterior i el nou. Sobretot, els vicerectorats de Desenvolupament Sostenible dels Campus i de Diàleg Social, Prevenció, Conciliació i Esports. I, per tant, aquest pavelló significa més universitat a Gandia, més esport, més salut, més oportunitats turístiques..._ _Gandia compartirà, per tant, amb la UPV idees, edifici i projecte, amb una fórmula innovadora, sostenible i eficient”._  

Per la seua banda, el nou rector ha destacat que “_el Campus de Gandia compta amb unes característiques molt especials dins de la Universitat Politècnica de València, que genera oportunitats úniques i un enorme potencial per a molts dels projectes que tenim pendents d'iniciar per al desenvolupament del Campus de Gandia, entre ells la internacionalització, els espais esportius, espais perquè els estudiants generen els seus projectes de generació espontània, investigació, innovació...”._ En aquest sentit, Capilla ha afegit que aquesta actuació col·laborativa està alineada amb els ODS, especialment amb el de “_major eficiència de col·laboració entre les administracions públiques, un exemple de com hem de treballar en el futur_” i una línia en la qual la UPV focalitzarà part dels seus projectes.

**7 milions d’euros**

La inversió total serà al voltant dels 7 milions d’euros i estarà finançada a càrrec de l’Ajuntament de Gandia (amb ajudes d’administracions superiors pràcticament tancades) i de la UPV. La infraestructura ocuparà 6.000 m2 de superfície, sobre un solar municipal classificat de sòl esportiu universitari, al costat de l’estructura de la Innova ( espai cedit per Gandia a la UPV per tal de garantir el seu creixement futur). En total, 12.000 m2 de superfície construïda, que contemplarà també espais de recerca i investigació.

Per últim, el director del Campus de Gandia de la UPV, Jesús Alba, ha destacat que  “_hui s'anuncia un gran pas cap avant per al Campus de Gandia, necessari per a seguir millorat en el nostre servei públic i també per a continuar sent motor de creixement de Gandia i la Safor. No es tracta només d'un pavelló esportiu, sinó d'un laboratori d'idees al servei de la comunitat universitària, de la societat gandiana i de la Safor. S'obri un camí de grans oportunitats, que augmentarà la capacitat de captació de recursos i talent internacional, i que servirà per a afermar la posició internacional que tant la UPV com Gandia i la Safor es mereixen. Es construeix el millor futur”._

[Twittear](https://twitter.com/share)